**Per Aarsleff Holding A/S**

**Generalforsamling 30.1.2025**

**Talepapir Per Aarsleff Holding A/S generalforsamling på Hesselager Allé 5 i Viby**

Mit navn er Anders Nørskov. Jeg fremsender dette indlæg som repræsentant for Dansk Aktionærforening, der varetager private aktionærers interesser i Danmark. Jeg er selv aktionær i Per Aarsleff og har i dag to spørgsmål med til ledelsen.

Allerførst vil jeg gerne takke for endnu et flot regnskab og forhøjelsen af udbyttet med 1kr /10%.

Overordnet viser forretningen en stigning i omsætningen på 7% til 21,7mia kr, en stigning på 2% i EBIT til 1,1mia kr, EBIT-margin lidt ned men fortsat over 5%, 4% stigning i resultat efter skat af de fortsættende aktiviteter til 826mio kr, og som lovet på sidste års generalforsamling en betydelig forbedring af pengestrømmene fra driftsaktiviteterne fra 1,1 til nu 2mia kr. Alt sammen opnået med stort set uændret medarbejdertal på knap 8.800 fuldtidsmedarbejdere. Det oplyses, at ordrebogen også er vokset med mange små og mellemstore projekter samt store projekter med Lynetteholmen og fjernvarme i Nordsjælland. De flotte resultater imponerer, når man tænker på, at de kommer efter lige så imponerende stigninger sidste år.

Koncernstrategien – Next Level Together – har målet at skabe en bedre fremtid med værdierne ansvarlig, engageret og nyskabende og som under tiden samles med ordet ”ordentlighed”. Der er fokus på 4 temaer: 1. attraktiv arbejdsplads, 2. foretrukken samarbejdspartner, 3. tage ansvar for udvikling og 4. styrke evnen til at eksekvere effektivt

Grundprincippet om at gøre det, andre ikke kan eller vil, er uændret en prioritet. Når aktiviteterne er så spredte på kompetencer, at det er nødvendigt at operere med 5 specialafdelinger – og så spredte på geografi, at der opereres i 14 forskellige lande – ja, så giver det sig selv, at Per Aarsleff koncernen arbejder med en betydelig større kompleksitet end gennemsnitsvirksomheden. Og når man ser på de økonomiske resultater over de sidste 5, 10 eller 20år, forstår man, at her er en virksomhed i særklasse. Den væsentligste råvare er som tidligere medarbejderne og deres viden.

Med væksten i koncernen er der for en halv snes år siden opstået muligheden for meningsfyldt at udvikle principper for One Company, hvor alle forsøger at bringe de mange kompetencer i spil, når muligheden byder sig. Det er interessant at følge, hvordan I nu bygger videre på den tilgang med det nye One Sustainability. Det er godt set, at forretning og bløde værdier er to sider af samme sag – og ikke som mange andre, der ser to modsætninger. I det hele taget fortjener I stor ros for at videreformidle mange spændende informationer på en let tilgængelig måde i ESG afsnittet.

I dobbeltvæsentlighedsanalysen ser I muligheder i ESRS (European Sustainability Reporting Standard) E1 klimaforandring og ESRS S1 Egen arbejdsstyrke. Jeg er uddannet agronom og ser også muligheder i ESRS E4 Biodiversitet og økosystemer, hvor genopretning af økosystemer er en mulighed.

Spørgsmpål 1
Mit første spørgsmål er derfor, om Per Aarsleff kan tænkes at se biodiversitet og økosystemer som en forretningsmulighed? Måske endda som et helt nyt forretningsområde?

Svar:
Ikke lige nu, fordi biodiversitet og økosystemer i øjeblikket ikke kan opfattes som modne produkter, og derfor endnu ikke ses som en mulighed.

Jeg har i de sidste 2år spurgt ind til sygdom og arbejdsulykker, og om målene var realistiske. Tidligere var målet mindre sygefravær end 2,5%, men med større indsigt i kompleksiteten omkring sygefravær er målet nu løftet til mindre end 3,5% - måske ærgerligt, at målet skal løftes, men glædeligt, at målet virker mere realistisk. Sygefraværet er faldet fra 4,6% til 4,5%, ikke så meget, men vigtigst af alt er det en udvikling i den rigtige retning. Hvis tallene i år er sammenlignelige?

Arbejdsulykkerne har – uændret – som mål at udgøre højest 5ulykker pr mill. arbejdstimer. Jeg forstår, at branchen ikke har en fælles standard, og at de fleste bygherrer i Danmark (og Arbejdstilsynet) opgør ulykker pr 10.000årsværk á 1.675timer. Det betyder, at 5ulykker pr mill arbejdestimer svarer til 83,75 som mål. I EU anvender Eurostat pr 100.000 ansatte (formoder det er årsværk). Men spørgsmålet er i virkeligheden, om man i Aarsleff koncernen kan operere med ét mål, eller om der er så forskellige forhold i de 5 forretningsenheder, at der er brug for flere mål. Jeg tror risk management vil blive mere virkningsfuld, hvis der var en mere nuanceret tilgang til arbejdsulykker. Sidste var der 17,5 ulykker. Det er højt i forhold til målet på 5, men en glædelig udvikling i forhold til forrige års 18,9ulykker.

Spørgsmål 2
Ingen tvivl om at arbejdsulykketallet skal så langt ned som muligt, men giver målet om højest 5ulykker pr million arbejdstimer tilstrækkelig gode muligheder for ledelsen til at prioritere, når små og store ulykker og timer på kontor og i marken tilsyneladende tæller ens? Eller er der behov for at gentænke realistiske mål som på sygefraværsområdet og udtænke mål, som samtidig er anvendelige målepunkter for den daglige ledelse?

Svar:
I Per Aarsleff fastholdes målet om max 5 arbejdsulykker pr 1 mill arbejdstimer, men der er også en erkendelse af, at ulykkestallet i en virksomhed er meget komplekst.

Til slut gentager jeg min tak til alle i Per Aarsleff koncernen for endnu et meget flot årsregnskab i 2023/24, ønsker ledelse og medarbejdere masser af held og lykke i 2024/2025 og formanden god vind som pensionist og takker for flot indsats i mange år i Aarsleff koncernen.